KURZUS: Ötletből üzlet - Bevezetés az innováció menedzsmentbe

MODUL: A vállalkozás indítása

2.2. lecke: A vállalkozói folyamat lépései és hajtóerői

| Tanulási célok:
bemutatja és elmagyarázza a vállalkozási folyamat modelljét; bemutatja és elmagyarázza a vállalkozások indításának hajtóerőit: az üzleti lehetőséget, a vállalkozó személyiségének és az erőforrások szerepét.
Követelmények: A lecke elsajátítását követően a hallgató...
meg tudja határozni a vállalkozási folyamat modelljének elemeit; definiálni tudja a környezeti tényezők szerepét a vállalkozások indításában és működésében; fel tudja sorolni és megindokolni, hogy milyen események, élethelyzetek játszanak szerepet a vállalkozások indításában.
Kulcsfogalmak: a vállalkozási folyamat modellje, környezeti tényezők szerepe, a vállalkozás indítás hajtóerői, párhuzamos felfedezők, az ötlet értéke.
A lecke elsajátításának időtartama: 60 perc
Új vállalkozás elindításának kritikus tényezői
A vállalkozó személyiségjegyeinek számbavétele után definiálni tudjuk a vállalkozó fogalmát. Olyan személyt tekintünk vállalkozónak, aki meglát egy üzleti lehetőséget és egy szervezetet épít a lehetőség kiaknázásának megvalósítása érdekében. A vállalkozói folyamat pedig magában foglalja mindazokat a funkciókat, tevékenységeket és akciókat, amelyek az üzleti lehetőségek azonosításához, megragadásához szükségesek, illetve azok megvalósítása érdekében létrehozott szervezet fejlesztésének elengedhetetlen velejárói. Vajon a vállalkozásindítás véletlenszerű? A vállalkozás építés sikere vagy kudarca pedig szerencsefüggő?
Mindkét kérdésre azt válaszolhatjuk, hogy a vállalkozás indítás és építés folyamata nem véletlenszerű, azt el lehet sajátítani. Ezzel meg lehet cáfolni azokat az elméleteket, illetve tévhiteket, amelyek misztikus folyamatnak tekintik a vállalkozások indítását és a vállalkozó személyét pedig a "hős" kategóriába sorolják. Kutatások bebizonyították, hogy a vállalkozói folyamat jól felépített lépések sorozatából áll, amit meg lehet tanulni. A vállalkozói kurzusokon elsajátított ismeretek azonban éppen úgy nem garantálják, hogy az Apple-hez vagy a Facebook-hoz hasonló vállalkozást tudunk építeni, hiszen a fizikaoktatás eredményét sem abban mérjük, hogy hány Albert Einstein kerül ki a padsorok közül. Mindenesetre azok az egyetemisták, akiknek hajlama van vállalkozást indítani és még el is sajátítanak valamit a vállalkozói ismeretekből, hosszabb távon jobb vállalkozókká válnak.
A vállalkozás elindításának kritikus tényezői közül meghatározó szerepe van a személyes, szociológiai, szervezeti és környezeti faktoroknak, amelyek meghatározó módon befolyásolják a vállalkozások létrehozását, valamint hatással vannak a kiinduló ötlet fejlesztésére és sikerére (lásd 1. ábra). A vállalkozó egy új üzleti ötletet vagy tudatos keresés során vagy véletlenszerűen ragad meg. Az ötlet birtokosát az ötlet felmerülésének pillanatában még csak ötletgazdának tekinthetjük, semmint tudatos vállalkozónak. Ugyanis nem automatikusan lesz egy üzleti ötletből vállalkozás, mivel annak elindítását számos folyamatnak meg kell előzni. Mindenekelőtt hatással van a vállalkozás építésére, hogy
milyen alternatív karrierlehetősége van a potenciális vállalkozónak, milyen a családi háttere, abban vannak-e, voltak-e vállalkozók, hogyan befolyásolják a barátok, különbözős szerep modellek, példaképek, milyen a gazdasági helyzet, milyen erőforrások érhetők el.
Minden vállalkozás esetében van olyan kiváltó esemény, aminek következményeképpen indul el a vállalkozás. Ilyen tényező lehet, amikor valakinek beszűkülnek az előrelépési, előreléptetési lehetőségei egy cégnél vagy éppen elveszíti a munkahelyét. Mások önként, szándékosan kezdenek a vállalkozási tevékenységbe, hogy megvalósítsák üzleti ötletüket vagy azt a fejlesztési eredményt, amit sikeres termékké, szolgáltatássá kívánnak fejleszteni és annak érdekében építenek egy szervezetet.
Figyelje meg az ábrán és jegyezze meg a vállalkozási folyamat lépéseit!
Jegyezze meg, hogy milyen személyiségjegyek a meghatározók a vállalkozási folyamat egyes szakaszaiban!
A vállalkozási folyamat modellje
1. ábra
Forrás: Bygrave-Zacharakis, 2011, p. 50.
Honnan származnak a vállalkozói ötletek? Bygrave-Zacharakis (2011) különböző vállalkozói kutatásokra hivatkozva azt mondja, hogy a vállalkozói ötletek többsége munkatapasztalatok során keletkezik. Kifejezetten fontos szerepe van az iparági gyakorlatnak, a vevők, az ügyfelek igényeinek ismeretének, valamint originális kutatási eredményeknek, felfedezéseknek. De munkatapasztalatnak tekinthető az is, ha egy diák valódi körülmények között tapasztalja meg az üzletvitel, a termék-, piac- stb. fejlesztés, a termelés stb. valamely aspektusát.
A következőkben azokat a tényezőket mutatjuk be, amelyek befolyásolják a vállalkozói karriert. Ezek közül a személyiségjegyek és a környezeti tényezők a legmeghatározóbbak.
Gyűjtse ki és jegyezze meg a sikeres vállalkozok tíz személyiségjegyét!
Személyiségjegyek
Az előző leckében részletesen áttekintettük a vállalkozó személyiségjegyeit és összevetettük azokat a tulajdonos-menedzserek tulajdonságaival. A vállalkozás indítás folyamatához kapcsolódóan pedig azt kívánjuk hangsúlyozni, hogy nincs olyan tulajdonság vagy személyiségjegy halmaz, ami egyértelműen megkülönbözteti a vállalkozókat a nem vállalkozóktól. Az a személy, aki kiváló a szakmájában, aki magas pozíciót ér el, éppen olyan eredmény-orientáltnak tekinthetünk, mint egy vállalkozót. Ahhoz hasonlóan, ahogy egy induló vállalkozó törekszik a célja elérésére, ugyanúgy lehetnek sikerorientáltak az alkalmazottak is. Talán az a legfontosabb különbség a vállalkozók és a nem vállalkozók között, hogy a vállalkozók nagy függetlenségre vágynak és saját maguk akarják kontrollálni a sorsukat. Felmérések is igazolják, hogy a vállalkozók az alábbi okokat sorolják fel leggyakrabban, ha az indulásukról kérdezik őket: függetlenség, pénzügyi siker, önmegvalósítás, elismerés, innováció megvalósítása és a családi hagyományok követése.
A vállalkozók személyiségjegyei már az előző, 2.1. fejezetben is tárgyalásra kerültek, de fontosságuk miatt egy másik szerzőpáros, Bygrave-Zacharakis (2011) áttekintése alapján is kiemeljük a sikeres vállalkozók tíz legfontosabb személyiségjegyét:
Álom | A vállalkozónak van egy jövőképe, amit meg szeretne valósítani. Fontos jellemvonásuk, hogy tetteivel igyekszik is megvalósítani ezt a jövőképet.
Döntésképesség | Nem halogatják tetteiket. Gyorsan hoznak döntéseket és a fürgeségük jelenti sikerük egyik titkát.
Cselekvő | Ha eldöntenek valamit, nem sokat hezitálnak, hanem gyorsan nekiállnak a megvalósításnak.
Eltökélt | Teljes mellszélességgel kiállnak elhatározásuk mellett. Ritkán adnak fel dolgokat és még akkor is lelkesek, ha komoly akadályokba ütköznek.
Elkötelezett | Még a családjuk és a magánélet rovására is készek megvalósítani üzleti terveiket. Fáradhatatlanul tevékenyek, akár egész héten 24 órán keresztül is képesek dolgozni.
Odaadó | Szenvedélyesen szeretik, amit csinálnak. Ez az odaadás lendíti túl őket a holtpontokon. Termékeiknek, szolgáltatásaiknak ők a legkiválóbb eladói, értékesítői.
Jó a részletekben | Az ördög a részletekben rejtőzik. Különösen igaz ez a megállapítás a vállalkozások indításakor, amikor a részletek számítanak igazán és a vállalkozónak uralni kell a kritikus részleteket.
Saját sors irányítása | A saját sorsukat kívánják irányítani és elképzelhetetlennek tartják, hogy másnak dolgoznak alkalmazottként, talán csak időlegesen.
Gazdagság iránti vágy | A vállalkozó nem elsődleges motivációja, hogy gazdag legyen, a pénzzel inkább a sikert lehet mérni. A vállalkozók azt feltételezik, hogy ha sikeresek, akkor nem marad el a jutalmuk.
Bevonó | A sikeres vállalkozó csapatjátékos, képes bevonni tőkéstársakat és megfelelően motiválni a munkatársait.
Gyűjtse ki és jegyezze meg, hogy mely környezeti tényezők befolyásolják leginkább a vállalkozás indításakor!
Környezeti tényezők
Talán még a személyiségjegyeknél is fontosabb motivációs tényezőt jelent a vállalkozások elindításakor, hogy milyen külső környezeti tényezők befolyásolják a vállalkozót. A világ egyik részén több vállalkozás indul, mint a másikon. Még a "vállalkozások hazájának" tartott Egyesült Államokon belül is vannak olyan térségek, amelyekben az átlagosnál jóval magasabb a vállalkozások indításának száma. Ilyen hely a kaliforniai "Szilícium-völgy", amit sokan csak a egyszerűen "A VÖLGY"-ként aposztrofálnak. Minden gazdaságpolitikus álma a "Szilícium-völgy"-höz hasonló vállalkozás-oázis megteremtése. Természetesen a vágyaknál ez egy komplexebb kérdés, hiszen a "völgy"-nek számos olyan adottsága van, amit nem könnyű utánozni a világ másik részein. Fontos eleme a "völgy" sikerének a világ legjobb műszaki egyetemeinek (Stanford, Berkely) jelenléte mellett a bőséges kockázati tőke kínálat, ami egyrészt gazdag magánbefektetők - úgynevezett üzleti angyalok -, másrészt sok százmillió dollár felett diszponáló befektetési alapok jelenlétét takarja. Ők több évtizedes gyakorlattal rendelkeznek, hogy melyik induló vállalkozások, ötletekbe érdemes befektetni. Mellettük vannak olyan specializált ügyvédek, ügyvédi irodák, akik értik a szellemi tulajdonjogok szerepét és jogi szerződésekkel kellő garanciákat tudnak adni a vállalkozóknak és a befektetőknek is.
A térségi adottságok, az intézményi háttér mellett a családi előélet, vállalkozó felmenők is sokat nyomnak a latban. Kutatások megerősítették, hogy a példaképek vagy a szerepmodellek szintén jelentősen mértékben növelik a vállalkozásindítás valószínűségét a hagyományos családi háttérrel rendelkezőkkel szemben.
Mindemellett számos egyéb szociológiai és kulturális tényező befolyásolja a vállalkozásindítást, amire terjedelmi korlátok miatt nem térünk ki a leckében.
Gyűjtse ki és jegyezze meg, hogy mi történhet egy vállalkozással az alapítása után egy, illetve 10 évvel!
Új vállalkozási lehetőségek értékelése
Tételezzük fel, hogy van egy nagyszerű üzleti ötlete, amit meg szeretne valósítani és elindítana egy új vállalkozást. Hogyan bizonyosodik meg arról, hogy lesz-e a vállalkozása által kínált termék(ek), szolgáltatás(ok) iránt kereslet? És ha lesz, mekkora? Valószínűleg nincs elég forrása új termék, szolgáltatás kifejlesztéséhez. Hogyan fogja meggyőzni a bankárt vagy a kockázati tőkést, hogy adjon hitelt, tőkét?
Első ránézésre furcsának tűnhetnek ezek a kérdések, pedig egyáltalán nem azok. Megérthető a külső finanszírozók tartózkodása és kételkedése az induló vállalkozások finanszírozása iránt, hiszen tíz induló vállalkozásból csupán egyetlen (!) éri meg az első 10 évet. Az Egyesült Államokban! Magyarországon hasonlóak (kicsivel rosszabbak) az arányok. A Központi Statisztikai Hivatal 2013-as adatai alapján az első évet követően minden ötödik vállalkozás megszűnik, öt évvel az alapítást követően pedig csak 40%-uk működik. A vállalatok születése és elhalálozása tehát teljesen természetes velejárója a gazdaságnak.
De vajon mi történik az induló vállalkozások az alapításukat követő években?
A vállalkozások jelentős részét minden valószínűséggel olyan emberek alapították, akik főmunkaidőben dolgoznak és a vállalkozási tevékenységükre egyszerűen nem tudtak elég időt fordítani, de talán sohasem gondolták komolyan, hogy a vállalkozás lesz a főállásuk. A statisztika számára megszűnt vállalkozásoknak egy másik részét azok alkotják, amelyeket eladtak, azaz más cégek felvásároltak, vagy azokkal egyesültek. Kutatások azt mutatják, hogy azok a vállalkozások maradnak talpon az első kritikus éveket követően, amelyeket kifejezetten azzal céllal alapítottak, hogy fő megélhetési forrása, munkahelye legyen az alapítóknak.
Nem szabad azonban összetéveszteni a sikerességet és a talpon maradást. Számos vállalkozó az első kritikus éveket követően rájön, hogy nem tudja megváltani álmait, nem úgy működnek a dolgok, ahogyan eltervezte, azonban nem kíván visszamenni egykori munkahelyére, de újat sem akar keresni, ráadásul a céget sem akarja eladni. Sokan szembesülnek ezzel a dilemmával, de inkább nem változtatnak és tengődnek tovább, nem igazán teremtenek új munkahelyet, sőt leépítenek, hogy ne kelljen olyan sok munkatárssal törődni. Ez meglehetősen negatív helyzetkép, pedig a kisvállalkozások sokaságára igaz. Úgy tűnik tehát, hogy mindenki egyszerűen tud vállalkozást indítani, de sikereset csak nagyon kevesen. Mi akkor a titok? Mit csinálnak jól egyesek?
A kockázati tőkebefektetőknek jó szimatuk van a győztesek, az igazán sikeres üzletemberek megtalálásában. Nincsenek azonban sokan! Sok száz üzleti terv és interjút követően fektetnek csak be a kockázati tőkealapok kezelői. Ráadásul a "találati arányuk" sem nagy, csupán egy az ezerből! Ez azt jelenti, hogy sok száz befektetési javaslatból néhányat finanszíroznak és kevesebb, mint egy százalékból, de inkább csupán egy ezrelékből lesz nagyon sikeres, a befektetőknek sokszoros megtérülést hozó vállalkozás. Az alábbiakban a kockázati tőkések által végzett értékelések fontosabb szempontjait mutatjuk be.
Gyűjtse ki és jegyezze meg, hogy milyen kritikus összetevői vannak az új vállalkozásnak!
Három kritikus összetevője van a sikeres új vállalkozásnak: az üzleti lehetőség, a vállalkozó személye (és a menedzsment tagjai) és az üzleti lehetőség megvalósításához szükséges erőforrások megléte. Mindemellett fontos tényezője a sikernek a jó üzleti terv, ami bemutatja, hogy a három kritikus összetevő hogyan illeszkedik az új vállalkozás stratégiájába (lásd 2. ábra).
A vállalkozás indításának hajtóerői
2. ábra
Forrás: Bygrave-Zacharakis, 2011, p. 56.
Röviden azt is mondhatjuk, hogy a vállalkozói siker kulcsa a kivételes vállalkozó, akinek kitűnő menedzsment csapata van és óriási a vállalkozás által kínált termékek, szolgáltatások piaci potenciálja. A kockázati befektetők jól tudják mindezt, hiszen ők sokkal inkább hajlandók egy csapatba befektetni, akiknek az üzleti terve nem túl kiváló, mintsem egy kitűnően megírt üzleti tervet bemutató csapatba, akikről nem hiszik el, hogy meg tudják valósítani a tervüket.
Egyik korábbi leckében már szóltunk a szerencse szerepéről. Most is meg kell ismételni, hogy a vállalkozások sikere nem a szerencsén múlik! Hasonlóan az sem igaz, hogy egy kiváló tudós csak véletlenül fedez fel valamit vagy egy zenész csak véletlenül játszik olyan kitűnően a hangszerén. Ugyanis minden kimagasló eredmény és siker mögött "verítékes munka" és még több munka van.
Kérjük, válaszoljon az alábbi kérdésekre!
1. | Milyen események, élethelyzetek válthatják egy új vállalkozás indítását? Kérjük, soroljon fel három lehetséges okot!
2. | Milyen ötlete lenne vállalkozás indítására? Gondoljon a szélesebb családi és ismeretségi körében található, működő vállalkozásokra! Foglalja össze pár sorban ötletét!
3. | Milyen személyiségjegyei vannak, amelyek segítenék a vállalkozói ötletének a megvalósítását? Soroljon fel legalább három ilyen tulajdonságát!
4. | Mely képességeit kell fejleszteni a vállalkozás elindításához?
Gyűjtse ki és jegyezze meg, hogy mennyit ér egy ötlet!
Az üzleti lehetőség
A vállalkozások indításakor talán a legtöbb félreértésre az ad okot, hogy sokan valami egyedi, unikális ötlet megvalósítására kívánnak vállalkozást alapítani. Éppen ezért rengeteg jövendő vállalkozó lázasan egyedi ötleteket keres. Amikor úgy gondolják, hogy megtalálták az "ÖTLET"-et, annyira a bűvöletébe esnek, hogy igyekeznek eltitkolni mások elől, nehogy azok lemásolják vagy megvalósítsák helyettük. Sokan még beszélni sem akarnak róla egy titoktartási megállapodás nélkül. Így pedig meglehetősen nehéz értékelni az ötletet, ráadásul a tanácsadók többsége nem hajlandó ilyen korai fázisban titoktartási megállapodást aláírni az ötletgazdákkal. Valószínűleg nem alaptalanul, mivel a szuper-titkos, nagy "ÖTLET"-ek többsége nem komoly, miután már részleteket is elárul róluk az ötletgazda. Sajnos tájékozatlanságról, a piac nem ismeretéről árulkodik ezeknek a titkos ötleteknek a nagy része. Gyakran olyan dolgokat kívánnak megvalósítani, amelyek már elérhetők vagy egyszerűen normális emberek nem foglalkoznak olyasmivel.
A felmerülő innovatív ötlet többsége már igen nagy valószínűséggel már másoknak is az eszébe jutott. Ráadásul a korai felfedezők között is számos olyat ismer a történelem, akik egymással szinte párhuzamosan fedeztek valami radikális újdonságot. Ha egyedi és jogi eszközökkel valóban védendő ötletünk van, meg kell találni azt az arany középutat, hogy kellő információt mondunk el potenciális partnereinknek, de nem veszélyeztetjük a védelmet. Vannak továbbá olyan iparágak - pl. a biotechnológia - amelyek esetében a titoktartási aláírása teljesen természetes nyitánya a későbbi tárgyalásoknak.
Milyen tanulsága van a "Párhuzamos felfedezőkről" szóló szövegnek?

| Párhuzamos felfedezők
Példaként említhetjük a rádió felfedezését, mivel nincs általános egyetértés arra vonatkozóan, hogy ki volt a feltalálója. Nikola Tesla, Guglielmo Marconi és Alekszandr Popov egymástól függetlenül találták fel a szikratávírót (Marconi Tesla asszisztense volt Amerikában, ahol láthatta Tesla kutatásait és annak eredményeit). Marconi 1901-ben sikeresen bemutatta a rádióhullámok vezeték nélküli sugárzását, 1909-ben fizikai Nobel-díjat kapott. Tesla beperelte, azzal a váddal, hogy Marconi ellopta a találmányát.
Másik példánk a magyar, Győrben tanító Jedlik Ányos korszakalkotó jellegű szellemi terméke az ún. dinamó-villamos elv felfedezése volt. A dinamó elvét már 1856-ban lefektette, és 1859-ben működött egy egysarki villanyindító, ami a dinamó elvet hasznosította. Jedlik elektrotechnikai munkásságából általában, de helytelenül a dinamó feltalálása él a köztudatban. Pontatlanul azért, mert nem magát a dinamót, mint villamos gépet találta fel, hanem az öngerjesztés elvét ismerte fel, és ennek alapján - bizonyíthatóan a világon elsőként - leírta a dinamó elvét. A hiteles bizonyíték a Magyar Királyi Tudomány-egyetem tanszékének leltárában Jedliktől származik, amely rögzíti az egysarki villanyindító készítésének idejét. A készülék használatára is kitért és a leírásban megtalálható az öngerjesztés elvének felfedezése. Okmányszerűen bizonyítható, hogy Jedlik a dinamóelvet Siemens és Sir Wheatstone előtt legalább hat évvel felismerte.

| Önmagában tehát nem az ötlet a lényeges! Meglepő lehet ez a kijelentés, de a történelem sajnos azt igazolja, hogy egy jó ötletnél sokkal többre van szükség egy sikeres innovációhoz. Ráadásul az ötletek nem is értékesek, azokért nem adnak pénzt. Ami valójában értékes, az az ötlet kifejlesztése, annak a megvalósítása és sikeres vállalkozás építése. Bygrave-Zacharakis (2011) könyvében megemlíti a Stanford egyetem professzorát, aki Sergei Brin és Larry Page mentora volt és meglehetősen megrökönyödve fogadta, amikor a két fiatal programozó kijelentette, hogy vállalkozást indítanak a keresési algoritmusuk hasznosítására. A professzor figyelmeztette őket, hogy 37 keresési algoritmus van a piacon, miért gondolják, hogy képesek lesznek tőkét szerezni és vállalkozást építeni. Egyszerűen annyit válaszoltak, hogy CSAK, ...és megcsinálták a Google-t, majd átvették a világpiacot.
Gyűjtse ki és jegyezze meg, hogy milyen szerepe van a vevőknek a vállalkozás indításakor!
A vevő
A legtöbb induló vállalkozó nem tudja megmondani, hogy kik a termékének, szolgáltatásának a vevői. Egyszerűen csak meg kell válaszolni azt a kérdést, hogy név szerint kik a jövendő vevőid? Ha az induló vállalkozó nem tud azonnal számos vevő nevet felsorolni, akkor csak egy ÖTLET-e van és nincs (még) piaca. Nem beszélhetünk abban az esetben piacról, hogyha csak az ötletgazdák fejében van valamilyen hipotetikus elképzelés arról, hogyha majd kifejlesztik a terméket, akkor majd XY cég fogja azt megvásárolni. Vannak esetek, amikor egyes forradalmi termékek pl. az Apple iPhone vagy iPad képesek piacot teremteni maguknak, de sajnos ez nem igaz az esetek többségében. Ellenkezőleg, pontosan tudni kell a vevők igényét és bebizonyítani, hogy az új megoldás nemcsak olcsóbb és jobb is, mint a versenytársaké, hanem bennünk is megbízhat a vevő. Egyszerűen fogalmazva, a vevőknek el kell hinni, hogy az új vállalkozásunk által kínált termék(ek), szolgáltatás(ok) több hozzáadott értéket jelentenek számára, mint a jelenlegi partnereik.
Gyűjtse ki és jegyezze meg, hogy milyen szerepe van a vállalkozás indítás időzítésének!
Az időzítés
Az idő kritikus szerepet játszik minden potenciális üzleti lehetőség esetében. Bizonyos ágazatokban csupán egyszeri lehetőségek adódnak, amit ha nem használ ki egy vállalkozás megfelelő időben, elképzelhető, hogy már nem is lesz rá újabb lehetősége. Jó példa erre a videó kölcsönzők esete, ami a videó kazettákkal kezdődött az 1980-as években. A kisméretű kölcsönzőket először magánszemélyek üzemeltették, majd a videó kazetta alapú film kínálat bővülésével a szerepüket fokozatosan átvették a nagyobb üzletláncok. A DVD filmek megjelenésével még működött néhány évig az üzleti modell, majd a Netflix letarolta a piacot az Egyesült Államokban. A katalógusból kiválasztott filmek postai úton jutottak el felhasználóhoz, majd ez a modell is átalakult és szinte az egész filmkölcsönzés on-line csatornákra terelődött.
Más ágazatokban, például a minőségi gasztronómiai kínálattal rendelkező éttermek iránt folyamatosan nagy a kereslet, mivel az emberek szeretnek új helyeket és ételeket kipróbálni. Az ilyen éttermeket - amin nem csak Michelin-csillagos luxus éttermeket kell érteni - indító vállalkozások indítására szélesebb lehetőség van. Nem szabad azonban az idő tényező szerepet ez esetben sem alábecsülni, mivel gazdasági válság idején az embereknek csökken az elkölthető jövedelme és legegyszerűbben úgy tudnak spórolni, hogy otthon esznek, lemondanak a kulináris élvezetekről.
Vannak vagy lehetnek olyan vállalkozási lehetőségek, amelyeket meglehetősen rövid idő alatt lehet vagy kell kiaknázni. Ilyen esetekben a vállalkozónak nagyon gyorsan kell reagálni és felkészültnek kell lenni, hogy képes legyen pénzt keresni a gyorsan apadó kereslet ellenére. Ellenkező esetben, meglehetősen költséges próbálkozás lehet az esetből. Az időzítés abból a szempontból is lényeges, hogy mikor történik meg a piaci bevezetés. Felkészületlenül nem szabad piacra lépni, ám a csúszás "kamatos kamattal" okoz veszteséget. Nem véletlen ezért, hogy minden innovációs fejlesztés a felkészülési-bevezetési idő lerövidítésére törekszik.
Gyűjtse ki és jegyezze meg, hogy milyen szerepe van a vállalkozó személyének és a menedzsment csapatnak a vállalkozás indításakor!
A vállalkozó tapasztalatai és a menedzsment csapat
Hiába a kínálkozó kiváló üzleti lehetőség, hiába van arra kifejlesztett megoldás új termék vagy szolgáltatás formájában, vállalkozói és menedzseri tudással megáldott személy is kell a sikeres megvalósításhoz. Milyen tudásra és tapasztalatokra van leginkább szüksége a vállalkozóknak?
Az első és talán a legfontosabb képesség, amivel a vállalkozónak rendelkezni kell, az a szakmai és az ágazati tapasztalat. A vállalkozás beindítása meglehetősen nagy energiákat követelő tevékenység, ami mellett nincs ideje elsajátítani a szakmai alapokat. Ha a vállalkozó úgy látja, hogy nem rendelkezik az üzleti lehetőség megvalósításához szükséges tudással, vagy valamilyen kulcskompetenciával, a legjobb elhalasztani a vállalkozás indítását és megszerezni a szükséges tapasztalatokat, vagy olyan társat keresni, aki rendelkezik ezzel az ismeretekkel. A gyakorlat azonban különbözik az elmélettől, mivel számos kivétel erősíti a szabályt. Globális vállalkozást tudott felépíteni a befektetési bankárként dolgozó Jeff Bezos, aki átalakította a könyvértékesítést az általa indított Amazon webes könyváruházzal.
A másik legfontosabb vállalkozói képességet a menedzsment tapasztalok jelentik. Az értékesítés, pénzügyi és a stratégiai menedzsment területen szerzett ismeretek a különösen hasznosak az induló vállalkozások számára. Természetesen az ideális vállalkozóról beszélünk, amiből nem sok futkos az utcákon. Tehát elvileg bárkiből és bármilyen képességekkel lehet sikeres vállalkozó, persze, ha "jókor volt jó helyen". Korábban megcáfoltuk a szerencse szerepét, mindezzel az állítással csak arra kívánunk rámutatni, hogy felkészültnek kell az üzleti lehetőségek megragadására.
Gyűjtse ki és jegyezze meg, hogyan célszerű bánni az erőforrásokkal a vállalkozás indításakor!
Erőforrás igények
A sikeres vállalkozók takarékosan bánnak az erőforrásaikkal. Még abban az esetben sem szórják a pénzt, ha kockázati tőkebefektetők jelentős összeget fektetnek a vállalkozásba. Ez érthető, hiszen nem is azért adják a befektetők a pénzt, hogy a tulajdonosok magánfogyasztását növeljék és luxusautókkal járjanak be a munkahelyükre, hanem a befektetőkkel közösen kidolgozott és elfogadott üzleti terv és tevékenységek megvalósítására.
Az erőforrásokkal való bánásmód akkor tekinthető megfelelőnek, ha a rezsiköltségeket alacsonyan tudják tartani a vállalkozás alapítói, ezzel egyidejűleg pedig képesek folyamatosan növelni a termelékenységet, azaz az egységi időre jutó kibocsátást.
Az induló vállalkozások tőkéjét egyrészt hitelből ("debt"), másrészt tulajdonrész ("equity") értékesítéssel (illetve új tulajdonos bevonásával) lehet növelni. A vállalkozások alapítói azonban akkor járnak el helyesen, ha a lehető legalacsonyabb szinten tartják a külső finanszírozást és csak annyi tulajdonrészt adnak a befektetésért cserébe, ami feltétlenül indokolható. Az új tulajdonostárssal (a cégbe új tőkével beszállóval) való tárgyalás különös odafigyelést igényel.
Gyűjtse ki és jegyezze meg, hogy milyen tényezők különböztetik meg a sikeres vállalkozókat a kevésbé sikeresektől!
Összefoglalás helyett: a sikeres induló vállalkozás összetevői
A nagy nap elérkezett. Megvan az ÖTLET, elkészült az üzleti terv és összejött a megfelelő indulótőke. Ezután már csak (!) meg kell valósítani a terveket, álmokat! Nem szabad azonban elfeledni, hogy az üzleti életben a változás sebessége egyre fokozódik, a termékek életciklusa egyre rövidebb és a konkurencia sohasem alszik, folyamatosan új vállalkozásunk létét veszélyezteti. Ilyen helyzetben meg kell fontolni Gróf András - Intel-alapító - üzleti krédóját, aki szerint a túléléshez paranoiásnak kell lenni. Sohasem nyugodhatunk, mindenben gyorsabbnak és jobbnak kell lenni a versenytársaknál.
Igen ám, de melyek azok a tényezők, amelyek megkülönböztetik a sikeres vállalkozókat a futottak-még vállalkozóktól. Bygrave-Zacharakis (2011) összegzése alapján a sikeres vállalkozóra az alábbiak jellemzők:
Alapítók | Minden induló vállalkozásnak jól felkészült alapító(k)ra van szüksége.
Fókuszált | A vállalkozóknak a réspiacokra kell koncentrálni és minél gyorsabban specializálódni.
Gyors | Gyorsan hoznak döntést és a megvalósítással sem haboznak.
Rugalmas | Nyitottak és reagálnak a változásokra.
Örökké innovatív | Fáradhatatlan innovátorok.
Lapos hierarchia | A lehető legkevesebb vezetői szintet alkalmazzák.
Takarékos | A vállalkozói cégek alacsonyan tartják a költségeiket.
Barátságos | A vállalkozói cégek barátságosak a vevőikhez, beszállítóikhoz és a munkatársaikhoz.
Vidám | A komolyság, megfontoltság mellett is jut idejűk a viccre, tréfára.
Vannak olyan vállalkozások, amelyek már az induláskor is rendelkeznek a fenti jellemvonásokkal, mások pedig a növekedésük közben alakítják ki azokat. A siker kulcsa gyors mozgású, fürge vállalkozó gazellának maradni, sohasem elefántként viselkedni vagy dinoszaurusszá válni, amelyek már régóta kihaltak.

| Önellenőrzés
Döntse el, hogy "igazak-e" vagy "hamisak" az alábbi állítások!
1. A tájékozatlanságról, a piac nem ismeretéről árulkodik a titkos ötleteknek a nagy része.
2. Egy jó ötletnél sokkal többre van szükség egy sikeres vállalkozáshoz, azonban sok ötletért is vagyonokat fizetnek.
3. Igazán értékes az ötlet kifejlesztése, annak a megvalósítása és sikeres vállalkozás építése.
4. Az induló vállalkozásnak pontosan ismerni kell a lehetséges vevőit.
5. Lehetnek olyan vállalkozási lehetőségek, amelyeket bármikor, bármelyik történelmi pillanatban ki lehet kiaknázni.
6. A vállalkozások azután kezdhetik meg a pénzszórást, ha kockázati tőkebefektetők jelentős összeget fektetnek a vállalkozásba.